寄大庾郭縣尉
作者：華岳
朝代：宋

paragraphs: 前年建安縣，始識韓荆州。
一見辱知遇，許我嘗從游。
尋幽訪赤壁，買笑陪青樓。
有酒即命駕，夜飲忘觥籌。
雪香飄梅花，歸駕仍遲留。
送君城北隅，歲事希一周。
告德雖未久，有懷奚所投。
客來自錦溪，知爲藍田遊。
摳衣欲趨隅，其奈風馬牛。
方圖拜尺紙，文此不敏羞。
乃復三不緘，獲戾于君侯。
謫客干典刑，宜爾餐吳鈎。
幸不畀我死，殘喘延俘囚。
搜索徧中外，釋縛良無由。
始思鵾鵬翼，庇我反手猶。
噓燈拂毫楮，尺素馳星流。
荷公三復還，惻然添我憂。
許我京闕間，與我爲良謀。
于今秋復冬，俟命猶置郵。
西風掠天宇，魚鴈俱沉浮。
未審恩波中，許我共濟不。
我材襪線短，願公廣甄收。
他日賓幕府，鏖戰當焚舟。
公兮不我援，復駕言焉求。